
O. Johannes Dormann, Teološki put pape Ivana Pavla II. do molitvenoga 
međureligijskog susreta u Asizu, dio II., sv. 3. 


Le Sel de la Tene prikazao je prva tri sveska djela Johannesa Dormanna: Čudna 
teologija Ivana Pavla II. i Duh Asiza, Teologija Ivana Pavla II. i Duh Asiza i Teološki put pape 
Ivana Pavla IP. do molitvenoga međureligijskog susreta u Asizu, dio II., sv. 2.. Zahvaljujući 
Angelus Pressu sada nam je dostupan engleski prijevod njegova četvrtog i konačnog 
sveska: Teološki put pape Ivana Pavla II. do molitvenoga međureligijskog susreta u Asizu, dio 
II., sv. 3., Dominum et vivificantem. 

U svojoj prvoj knjizi Dormann analizira duhovne vježbe što ih je kardinal 
Wojtyla, budući Ivan Pavao II., održao 1976. pred papom Pavlom VI. Zatim u sljedećim 
dvama svescima proučava prve dvije "trinitarne" enciklike pape Ivana Pavla II.: 
Redemptor hominis (RH, 1979.), posvećenu Sinu, i Dives in misericordia (DM, 1980.), 
posvećenu Ocu. 

U ovom, četvrtom svesku Dormann komentira encikliku posvećenu Duhu 
Svetom, Dominum et vivificantem (DV, 18. svibnja 1986). Ta se enciklika pojavila između 
najave o međureligijskome molitvenom susretu u Asizu (25. siječnja 1986.) i njezina 
ostvarenja (27. listopada 1986.). Zato je osobito važna za razumijevanje teološkoga 
putnog vodiča koji je Ivana Pavla II. doveo do toga susreta. 


Izvori obnove 

U uvodu profesor Dormann daje sintezu jednog od spisa kardinala Wojtyle, Izvori 
obnove. Provedba Drugoga vatikanskoga koncila. Budući da su tri trinitarne enciklike 
tumačenje vjere u svjetlu koncilskog učenja, doista je korisno razumjeti papino 
razmišljanje o Koncilu. 

Kardinal Wojtyla govori o Koncilu kao o otajstvu. Da bi se u tom otajstvu 
sudjelovalo, potrebna je najprije "inicijacija". Budući da je Duh Sveti govorio očima. 
Koncil sadrži sve što Duh Sveti želi reći crkvama u naše doba (DV §26). Da bi se Koncil 
pravilno primijenio, valja neprestano imati na umu dva načela: 

• Prvo je načelo "obogaćenja vjere", u smislu punijeg, cjelovitijeg sudjelovanja u 
božanskoj istini, koje se dogodilo na Drugome vatikanskom koncilu. To 



obogaćenje nije samo subjektivno nego i objetivno. 


• No kako prvo načelo postavlja pitanje o istovjetnosti vjere u pretkoncilskom i u 
"obogaćenom", drugovatikanskom naučavanju, budući Ivan Pavao II. uspostavlja 
drugo načelo: "uzajamnog sjedinjenja vjere". Više se ne radi jednostavno o 
pridruživanju naučavanja novoga koncila prethodnom naučavanju; ona se 
moraju organski sjediniti. To "sjedinjenje" očituje se ovako: 

"...S jedne strane možemo učiteljstvo zadnjega koncila nanovo otkriti i, tako reći, 
nanovo čitati u čitavom prijašnjem crkvenom učiteljstvu, a s druge strane 
možemo čitavo prethodno učiteljstvo nanovo otkriti i nanovo čitati u onome 
zadnjega koncila." 

Kako vidimo, ne radi se samo o tumačenju Koncila u svjetlu Tradicije nego i o 
tumačenju Tradicije u svjetlu Koncila. Kad je riječ o "obogaćenju vjere", profesor 
Dormann smatra da se, prema mišljenju Ivana Pavla II., nalazimo pred otkrićem 
sveopćeg spasenja: odsad je Crkva svjesna činjenice da će se "svi" ljudi spasiti, a ne samo 
"mnogi". Papina zadaća u trima "trinitarnim" enciklikama stoga je ujediniti ovaj novi 
nauk s tradicionalnim crkvenim naukom pomoću drugog načela, načela uzajamnog 
sjedinjenja. 

Enciklika DV ima 67 članaka, dakle više nego RH (22 članka) i DM (15). Naslov 
objašnjava da se enciklika bavi "Duhom Svetim u životu Crkve i u svijetu". Od njezina 
početka možemo zamijetiti da Duh Sveti nije dan jednostavno Crkvi, nego svijetu. Među 
pobudama za pisanje ove enciklike papa spominje nužnost da se radi prilagodbe 
koncilskoj kristologiji i ekleziologiji nanovo promisli o Duhu Svetom, ali doziva u pamet 
i ekumenizam - Duh Sveti je izvor jedinstva - posebice spram Istočnih Crkava, čime 
postaje jasnom činjenica da enciklika općenito usvaja Focijevo mišljenje, prema kojemu 
Duh Sveti izlazi samo od Oca. 

Prvo ćemo ispitati opis Duha Svetoga u enciklici, prije nego što razmotrimo neke 
druge točke papine čudne teologije. 


Duh Sveti pomiruje Crkvu i svijet 

Papa Ivan Pavao II. svoj opis Duha Svetoga započinje odlomkom iz Iv 14,16-17: 
"Ja ću moliti Oca i On će vam dati drugoga Tješitelja (...)", ali izostavlja surečenicu 
"kojega svijet ne može primiti", nadomještajući je trotočkama. 



Taj je izostavak znakovit. Uloga Duha Svetoga svedena je na tješenje i naviještanje 
evanđelja, a papa ispušta sve što bi upućivalo na aspekt Duha Svetoga povezan s 
obranom od zablude ili s razlikovanjem između Crkve i svijeta. Tako u drugom dijelu 
enciklike papa daje opširan komentar, "u skladu s Isusovom sviješću" (a zapravo vrlo 
osobno tumačenje 1 ), jednoga drugog odlomka u vezi s Duhom Svetim iz govora nakon 
Posljednje večere. Evo toga odlomka prema Douayu: 

"A kad On dođe, uvjerit će svijet o grijehu, i o pravdi, i o sudu. O grijehu: jer nisu 
vjerovali u Mene. I o pravdi: jer odlazim k Ocu i više Me nećete vidjeti. I o sudu: 
jer je knez ovoga svijeta već osuđen." (Iv 16,8-11) 

Prema tradicionalnom tumačenju uloga Duha Svetoga koja se opisuje tim 
odlomkom uloga je "Parakleta" koji dolazi stati u obranu apostola i Crkve u borbi protiv 
svijeta. Odvajanje Crkve od svijeta - odvajanje onih koji vjeruju i hode u svjetlu od onih 
koji ne vjeruju i hode u tami - ponavljana je tema kod sv. Ivana. Duh Sveti doći će 
uvjeriti svijet u njegov grijeh nevjere, a apostoli, zbog svoje vjere, žive u pravednosti. 
Između toga dvojeg postoji opreka. 

Međutim za papu Ivana Pavla II. ta opreka ne postoji: "Uvjeriti o grijehu i o 
pravednosti ima za svrhu spasenje svijeta 2 , spasenje ljudi." (DV §27; Dormann, str. 144) 
Duh Sveti ne dolazi obraniti svjetlo od tame; On dolazi prosvijetliti tamu. To 
prosvjetljenje dovoljno je za spas "svijeta", tj. "ljudi", bez spominjanja potrebe vjerovanja 
i krštenja. 

"I ta Božja spasenjska ekonomija u stanovitom smislu uklanja čovjeka 'sudu', tj. 
prokletstvu natovarenom na grijeh što ga je počinio Sotona, 'knez ovoga svijeta', 
onaj koji je zbog svojega grijeha postao 'vladar ovog svijeta tmine'." (DV §28; 
Dormann, str. 148) 

Prema tome bi samo đavao bio podvrgnut sudu, osudi. Svijet je oslobođen 
Križem da bi se preobrazio po Božjoj zamisli i tako dosegnuo svoje ispunjenje. (D V §29; 
Dormann, str. 149 - 152). 

Dormann primjećuje: "Tako je 'dualizam' 'svijeta' i Crkve, otkupljenog i 
neotkupljenog ljudstva prevladan nevidljivim transcendentnim djelovanjem Duha 
Svetoga u srcima i savjestima sviju ljudi." (str. 208) 



Ekumenski Duh Sveti 


Još jedna značajka njegova opisa Duha Svetoga jest to što se papa često, iako ne 
sustavno, služi jezikom Focijeva krivovjerja. 3 Na primjer, kaže da "Otac dakle šalje Duha 
Svetoga u snazi svoga Očinstva, kao što je poslao Sina" (DV §8; Dormann str. 86). 

Poslanje božanskih Osoba slijedi iz njihova proizlaženja. Ako Otac šalje Duha 
Svetoga snagom svoga Očinstva, to mora biti zato što Duh Sveti proizlazi tom snagom, a 
onda ne može proizlaziti od Sina. 

U jednom drugom odlomku papa kaže da je "Duh Sveti najprije poslan kao dar 
Sinu" (DV §22; Dormann, str. 127). 

Prema katoličkoj teologiji Duh Sveti, budući da od Sina proizlazi, ne može nikako 
biti poslan njemu, nego samo od njega. Papin je izraz razumljiv samo u okviru Focijeve 
teorije. S obzirom na to da se u drugim odlomcima (iako manje često) papa služi jezikom 
katoličke dogme, po svoj prilici smatra slobodnim odabrati Focijev ili crkveni jezik, već 
prema okolnostima. On ne objašnjava na koji način uspijeva pomiriti ta dva proturječna 
stava, ali vjerojatno usvaja modernističko gledište prema kojemu je dogmatski jezik 
simboličan jezik. No simbol je uvijek manjkav u usporedbi s onim što predstavlja, pa se 
onda mogu bez razlike upotrebljavati dva suprotna simbola da se naznači ista stvarnost. 


Duh Sveti bezuvjetno 

Sveti Ivan upozorava na uvjet za dolazak Duha Svetoga u duše: vjera učenika u 
Isusa i njihova ljubav prema njemu koja se očituje posluhom njegovoj riječi. Međutim u 
enciklici se preduvjetna vjera ne spominje. Više se ne pravi razlika između vjernika i 
nevjernika. 

Dakako, papa i dalje govori o vjeri, kako bi rekao da ona "prikladno uvodi 
čovjeka u stvarnost objavljenog otajstva" (DV §6; Dormann, str. 79 - 80). Stoga je 
prikladno - ili "pogodno" - vjerovati, ali ne i nužno. 

Štoviše, valja pobliže odrediti što papa misli pod "vjerovanjem". On ne daje 
definiciju vjere, ali je opisuje na način koji je vrlo daleko od tradicionalne teologije: 
"Vjera, u svojoj najdubljoj biti, jest otvorenost ljudskog srca daru: Božjem 
samopriopćenju u Duhu Svetom." (DV §51; Dormann, str. 239). 



Ta je vjera pogodna, ne za davanje milosti, nego da uvede čovjeka u "stvarnost 
objavljenog otajstva", a to znači, kako papa sam objašnjava, "upućivati vas u svu istinu" 
(Dl/ §6; Iv 16,12 i slj.; Dormann, str. 79), ili, objašnjava Dormann, razotkriti da smo već 
ujedinjeni s Kristom te već posjedujemo Duha Svetoga. Vjera je potrebna, ili, bolje, 
"pogodna", da shvatimo i postanemo svjesni da smo već spašeni. 

Upravo zbog toga Crkva i dalje ima stanovitu ulogu, onu poučavanja da smo svi 
sinovi Božji. Kako je taj nauk posebno vidljiv u ekumenskim i međureligijskim 
svečanostima, one će biti na cijeni. 


"Trpljenje" u Bogu? 

Jedna je od najosebujnijih značajki enciklike pape Ivana Pavla II. njezino 
oživljavanje drevne gnostičke zablude kazivanjem o trpljenju, ili patnji, u srcu samog 
Boga. 

"Neće li dakle 'uvjeravanje glede grijeha' morati značiti i objavu trpljenja? Objavu 
patnje, nezamislive i neizrazive, koju uslijed grijeha Knjiga Postanka u svome 
antropomorfnom viđenju kao da nazire u 'dubinama Boga' i, na neki način, u 
samom srcu neizrecivog Trojstva?" (Dl/ §39; Dormann, str. 184) 

Papa poduzima mjere opreza dok predlaže tu čudnu teoriju. On samo postavlja 
pitanje, i dodaje izraze koji umanjuju snagu njegova iskaza, poput "kao da", "u svome 
antropomorfnom viđenju", "nazire” i "na neki način". Na drugome mjestu ograničava 
ono što je rekao: 

"Pojam Boga kao nužno najsavršenijeg bića, dakako, izuzima Boga iz svake patnje 
potekle od nedostataka ili povreda." ( ibid .) 

No iako papa isključuje patnju proisteklu iz nedostatka, ipak stanovitu patnju u 
Bogu pripušta.: 4 

"...Svete knjige govore nam o Ocu koji suosjeća s čovjekom, kao da dijeli njegovu 
patnju. Riječju, ta nedokučiva i neopisiva očinska 'patnja' dovest će nadasve do 
divne rasporedbe otkupiteljske ljubavi u Isusu Kristu..." (ibid.) 

"...Božja patnja u Kristu raspetom zadobiva po Duhu Svetom svoj pun ljudski 
izraz." (Dl/ §41; Dormann, str. 198) 


Prema tome stvarno postoji patnja u Bogu, koja nije ljudsko trpljenje Kristovo, jer 



ono je samo "izraz". 

Patnja kajanja također je daleka jeka toga božanskog trpljenja: 

"...Čovjek trpi iznutra zbog zla što ga je počinio. Nije li ta trpnja, reklo bi se, 
daleka jeka onog 'pokajanja što je načinio čovjeka' koje sveta knjiga 
antropomorfnim jezikom pripisuje Bogu? Nije li to jeka one 'osude' koja je 
pounutrena u 'srcu' Trojstva i snagom vječne ljubavi prevedena u trpljenje Križa, 
u Kristovu poslušnost do smrti? Kada Duh Istine dopušta ljudskoj savjesti da 
sudjeluje u toj trpnji, tada patnja savjesti postaje osobito duboka, ali i osobito 
spasonosna." (DV §45; Dormann, str. 216) 

Kako Dormann komentira, "ta ideja o 'patnji' u dubinama Božjim drevan je i 
tipičan aspekt gnosticizma" 5 (str. 185). 


Milost je vezana uz narav 

U svojoj enciklici papa govori o milosti i o nadnaravnom životu, što o. Dormann 
smatra ispravkom enciklika Redemptor hominis i Dives in misericordia, koje su bile više 
panteističke. Stoga doziva u pamet životvomu snagu krštenja, 

"koja dovodi do sudjelovanja u životu Trojednog Boga, jer daje posvetnu milost 
kao nadnaravni dar čovjeku. Po milosti čovjek je pozvan i 'osposobljen' 
sudjelovati u nedokučivome Božjem životu." (D V §9; Dormann, str. 102) 

Ipak, taj nadnaravni život čini se neraskidivo vezanim uz naš naravni život. Tako 
papa kaže da je "Božje spasenjsko sebedarje... istovjetno otajstvu samog stvaranja" ( DV 
§12; Dormann, str. 111). O. Dormann povezuje taj iskaz s tvrdnjom u Redemptor hominis o 
izvornome "neraskidivom savezu milosti" (str. 114). 

Stvaranje je vezano uz Božje priopćavanje samoga sebe radi našeg spasenja: 

"Taj biblijski pojam stvaranja obuhvaća ne tek poziv samog bića svemira u 
opstojnost, tj. davanje opstojnosti, nego i prisutnost Duha Božjeg u stvaranju, tj. 
početak Božjega spasonosnog samopriopćavanja bićima koja stvara." (DV §12; 
Dormann, str. 111 - 112) 

Jasno, (nadnaravna) milost vezana je uza stvaranje. To nije iznenađenje, jer u 
papinu razmišljanju stvaranje "proistječe iz uzajamne ljubavi" Oca i Sina (DV §34; 
Dormann, str. 169). Međutim u tradicionalnoj teologiji samo Duh Sveti proizlazi iz te 
uzajamne ljubavi, a svako stvorenje nužno proizlazi iz zajedničkog djelovanja triju 



božanskih Osoba. Prema papinu mišljenju stvaranje je vezano uz otajstvo skrovitog 
života Trojstva - posve je već prožeto nadnaravnim. 

U svakom čovjeku postoje začetci, ili sjemenje, božanskoga: "Ustvari, Bog je iskon 
i vrhovni cilj čovjekov i čovjek nosi u sebi samom božansko sjeme." (DV §47, citat 
apostolske pobudnice Reconciliatio et poenitentia, 2. prosinca 1984.; Dormann, str. 222) 

Duh Sveti je dakle prisutan na neki način od početka te kroz cijelu povijest: 

"Zapravo, bio je na djelu već od početka, u otajstvu stvaranja, te diljem povijesti 
Starog saveza Božjeg s čovjekom." (DV§42; Dormann, str. 204) 

Promjena se sastoji u tome što nakon otkupljenja Duh Sveti čini sebe prisutnim 
"na drugi način": 

"Duh Sveti biva u Vazmenom Otajstvu prisutan svim svojim božanskim 
subjektivitetom: Onaj koji sada treba nastaviti spasenjsko djelo ukorijenjeno u žrtvi 
Križa." (DV §42; Dormann, str. 204) 

Novost se dakle ne sastoji u činjenici da bi Duh Sveti bivao prisutan nakon 
odsutnosti, nego u činjenici da On sada postupa kao djelatni subjekt, nastavljajući u 
Crkvi rad na spasenju. 

K tome, ako je Duh Sveti prisutan u svima nama: 

"Tako se neprestano ispunjavaju riječi o Duhu Svetom kao 'drugom Branitelju', 
riječi izrečene apostolima u Gornjoj sobi, a neizravno izrečene svakomu: Vi ga 
poznajete, jer kod vas ostaje i u vama je." (Iv 14,17; DV §45; Dormann, str. 218) 

Ipak, mora se i dalje računati s grijehom. Kako može Duh Sveti ostati s ljudima 
usprkos grijehu? Upravo će nam to papa objasniti uz pomoć svoje čudne teologije. 


Grijeh i obraćenje 

Papa nam kaže da je grijeh "prouzročio" u čovjekovoj volji "otac laži" (DV §35; 
Dormann, str. 173). Ako je tako, je li čovjek stvarno odgovoran za grijeh? Papa nam kaže 
da je grijeh "moralno zlo koje se negativno odražava na svaku bilancu ljudskog 
napretka" (DV §43; Dormann, str. 211). To je, bez dvojbe, istina, ali rado bismo čuli 
podsjećanje na to da grijehom gubimo milost i prijateljstvo s Bogom. 

Doista, papa nam kaže da jedna od posljedica grijeha jest da se čovjek "odvaja od 
sudjelovanja" u "istini i ljubavi" te "životu u jedinstvu s Bogom". 6 No brzo dodaje: 

"Do koje mjere? Sigurno ne do mjere grijeha čistog duha, do mjere grijeha 




Sotonina. Ljudski je duh nesposoban dosegnuti takav stupanj. Iz samog opisa u 
Knjizi Postanka lako je vidjeti razliku u stupnju između 'daha zla' onoga koji je 
'sagriješio (ili ostaje u grijehu) od početka' i već 'mu je suđeno' te zla čovjekove 
neposlušnosti.” ( Ibid .) 

Prema tradicionalnoj teologiji doista postoji razlika između anđeoskog i ljudskog 
grijeha: prvi je nepopravljiv, drugi nije. No prema papinoj teologiji razlika se sastoji u 
tome što prvi donosi osudu, dok je posljedica drugog da se "krivotvori istina o čovjeku: 
tko je čovjek... [a ujedno] krivotvori se istina o tome tko je Bog... i sumnjiči se [Bog]..." 
(DV §37; Dormann, str. 179) Ono što se samo "krivotvori" nije izgubljeno. Grijeh je 
zapreka nadnaravnom životu, ali se nigdje ne kaže da grijeh prouzročuje da se 
nadnaravni život izgubi. 7 

Dakle kad papa govori o Otkupljenju kao o "novoj prisutnosti Duha Božjeg u 
stvaranju: o novom početku Božjeg samopriopćavanja čovjeku u Duhu Svetom" (DV 
§14; Dormann, str. 119), ne mora se zaključiti da ta nova prisutnost dolazi nakon 
odsutnosti: trebalo bi je smatrati novim načinom prisutnosti. U tom kontekstu sama riječ 
"obraćenje", kojom se papa također služi, poprimit će novo značenje. Obraćenje 
jednostavno postaje obnovljena svjesnost pod utjecajem Duha Svetoga: Duh Sveti 
"uvjerava glede grijeha", a to "postaje u isto vrijeme uvjeravanje glede otpuštenja 
grijeha" (DV §31; Dormann, str. 161). Čovjek prima dvostruki dar od Duha Svetoga: 

"Tako u tom 'uvjeravanju glede grijeha' otkrivamo dvostruki dar: dar istine 
savjesti i dar sigurnosti u otkupljenje. Duh istine ujedno je Branitelj." (ibid.) 

Papa ne govori o unutarnjem činu volje kojim grešnik zamrzi svoj grijeh, o djelu 
koje je slobodno i koje, prema tome, ne izvršuju svi ljudi, nego samo oni koji prihvate 
dar milosti. U papinu razmišljanju, čim je grijeh očitovan, okrećemo se (automatski') 
prema dobru: 

"Duh Sveti 'uvjerava glede grijeha', tj. daje čovjeku uvid u njegovo zlo i istodobno 
ga usmjerava prema onome što je dobro." (DV §42; Dormann, str. 205) 

Ne postavljaju se nikakvi uvjeti da se to dogodi. Primamo svjetlo Duha Svetoga, i 
to je dovoljno. Nema potrebe zamrziti svoje grijehe i ispovjediti ih, ni uzvjerovati i 
pokrstiti se. Obraćenje je postalo tako jednostavno nakon Drugog vatikanskog! 

"Kada Duh istine dopusti ljudskoj savjesti da sudjeluje u tom trpljenju, patnja 
savjesti postaje osobito duboka, ali i osobito spasonosna. Tada je, činom 
savršenog pokajanja, postignuto istinsko obraćenje srca 8 : to je evanđeoska 



'metanoja'." (DV §45; Dormann, str. 216) 

Duh Sveti čini čovjeka sudionikom u "Božjem trpljenju" (v. gore) i tada je 
obraćenje "postignuto". "Obraćenje" shvaćeno tako jest proces "postajanja svjesnim": 

"Duh istine koji pomaže ljudskim bićima, ljudskim savjestima, da spoznaju istinu 
glede grijeha u isto ih vrijeme osposobljuje da spoznaju istinu o onoj pravednosti 
koja je u ljudsku povijest ušla u Isusu Kristu. Tako oni koje se 'uvjerilo glede 
grijeha' i svojim ih je djelovanjem Duh Sveti obratio u stanovitom su smislu 
odvedeni izvan dometa 'suda', onog 'suda' kojim je 'vladar ovog svijeta osuđen'." 

(DV §48; Dormann, str. 225) 

Postoji neka vrsta jednakovrijednosti između objave i opravdanja: 

"U toj pravednosti Duh Sveti, Duh Očev i Sinov, koji 'uvjerava svijet glede 
grijeha', objavljuje se i pribiva u čovjeku kao Duh vječnog života." (DV §48; 

Dormann, str. 226). 

Na koncu sličnost s Bogom (koja dakle nije grijehom bila izgubljena) dostiže svoju 
punu mjeru: "Tako je ta slika i prilika Božja, ono što čovjek jest od samoga svojeg 
početka, potpuno ostvarena." (DV §59; Dormann, str. 268) 


Sveopće spasenje 

Dormann piše da, u ovoj enciklici, papa prihvaća "nauku sveopćeg spasenja, koju 
ponekad samo prešutno pretpostavlja, a inače više ili manje jasno naučava..." (str. 227). 

On je "prešutno pretpostavlja" kad citira, na primjer. Poslanicu Galaćanima, u 
kojoj sv. Pavao kaže kršćanima: "po Duhu živite, a ne ugađajte požudama tijela" (Gal 
5,16), a papa komentira da te riječi opisuju "napetost i borbu koje muče ljudsko srce" (DV 
§55; Dormann, str. 254). 

Drugdje kaže da "po Duhu Svetom, Otac i Sin dolaze k njemu [čovjeku] i kod 
njega se nastanjuju" (DV §58; Dormann, str. 267), citira dakle Iv 14,23, ali propušta 
uključiti uvjet toga dolaska: "Ako me tko ljubi, čuvat će moju riječ pa će i Otac moj ljubiti 
njega i k njemu ćemo doći..." 

Sveopće spasenje papa Ivan Pavao II. "više ili manje jasno" naučava kada tvrdi: 

"Čovječanstvo, u potomcima prvog Adama podvrgnuto grijehu, postalo je u 
Isusu Kristu sasvim podvrgnuto Bogu i s njim ujedinjeno." (DV §40; Dormann, 



str. 195) 


"A u preobilju nestvorenog dara počinje u srcu sviju ljudskih bića onaj osobiti 
stvoreni dar kojim 'postaju dionici božanske naravi'." (2 Pt 1,4). (DV §52; 
Dormann, str. 245) 

"Duh istine... kroz stoljeća je crpio iz riznice Kristova Otkupljenja i davao novi 
život ljudskim bićima... Jer to djelovanje [Duha Svetoga] na svakome mjestu i u 
svako doba, da, u svakom pojedincu, ostvarivalo se prema Božjem planu 
spasenja..." (DV §53; Dormann, str. 246 - 247) 

"Čovjek otkriva da pripada Kristu i da je u Kristu uzdignut na položaj Božjeg 
djeteta... Pod Parakletovim utjecajem, ljudi otkrivaju ovu božansku dimenziju 
svojeg bića i života..." (DV §59, §60; Dormann, str. 272 - 273) 

"'Jedinstvo svega ljudskog roda'... korijeni se u otajstvu stvaranja, a poprima novu 
dimenziju u otajstvu Otkupljenja, koja se odnosi na sveopće spasenje. 9 Budući da 
Bog 'hoće da se svi ljudi spase i dođu do spoznanja istine' (1 Tim 2,4), Otkupljenje 
obuhvaća sve čovječanstvo i na neki način sve stvorenje." (DV §64; Dormann, str. 
295) 

"Duh Sveti... postaje - kako se kaže u duhovskoj liturgijskoj posljednici 
-...'nebeski gost drag', kojega Crkva neprestano pozdravlja na pragu najprisnijeg 
svetišta svakoga ljudskog bića." (DV §67; Dormann, str. 315) 


Drugi aspekti ove čudne teologije 

Žrtva Križa prinesena je "snagom (djelovanjem) vječnog Duha", koji "'izvodi' 
odatle [iz te žrtve] moć 'uvjeriti glede grijeha'" (DV §40; Dormann, str. 192). To se 
razlikuje od katoličkog poimanja žrtve prinesene od jedinoga velikog svećenika Novog 
zavjeta, "uz sudjelovanje Duha Svetoga", kako se moli u pretpričesnoj molitvi u Missale 
romanum. A što se tiče tvrdnje da bi Duh Sveti mogao "izvoditi" moć iz žrtve, čak i 
ublažena navodnicima takva ideja ostaje nerazumljiva. 

Papa kaže da 

"u toj žrtvi [Križa] on [Krist] 'prima' Duha Svetoga. Prima Duha Svetoga na takav 
način da je poslije - i to on jedini s Bogom Ocem - u stanju 'dati ga' apostolima. 
Crkvi, čovječanstvu." (DV §41; Dormann, str. 200 - 201) 



Međutim ako je Krist u svom čovještvu primio Duha Svetoga, onda se to nije 
dogodilo na Križu, nego od prvog trenutka začeća. 

Uskrsnuće, "taj trijumf nad smrću koji je objavio silu Duha Svetoga" (DV §58; 
Dormann, str. 264), pripisano je Duhu Svetom, kao i "novo dolaženje Krista" nakon 
njegove smrti (DV §61, Dormann p. 280). No potrebno je vjerovati da je Isus ustao od 
mrtvih snagom vlastitog božanstva, ili, ako je to komu draže, da ga je Bog uskrisio, ali to 
se djelo ne smije pripisivati Duhu Svetom više nego ostalim božanskim Osobama. Sto se 
pak "novog dolaženja" našega Gospodina nakon Uskrsnuća tiče, to se može pripisivati 
Duhu Svetom samo u kontekstu Focijeva nauka. 

Pretvorba je također pripisana Duhu Svetom: "Ostvaruje se snagom Duha 
Svetoga, u sklopu njegova vlastitog slanja", kaže papa u vezi s epiklezom druge 
Euharistijske molitve u novoj misi (DV §62; Dormann, str. 283). To mišljenje Crkva ne 
odobrava. Pretvorbu izvršuje Svećenik, Krist, riječima posvećenja. 

Papa potvrđuje klasični nauk koncilske Crkve o Kristovu sjedinjenju sa svakim 
čovjekom (Gaudium et spes §22; Dormann, str. 248) te ga proširuje do svemirskih 
razmjera jezikom koji podsjeća na Teilharda de Chardina: 

"Utjelovljenje Boga Sina znači primitak ne samo ljudske naravi u jedinstvo s 
Bogom nego u toj ljudskoj naravi, na stanovit način, svega što je 'put': cijeloga 
čovječanstva, čitavoga vidljivog i tvarnog svijeta. Utjelovljenje stoga ima i 
svemirsko značenje, svemirsku dimenziju. 'Prvorođenac svega stvorenja', 
utjelovljujući se u pojedinačnom Kristovu čovještvu, sjedinjuje se na neki način s 
cijelom stvarnošću čovjeka, koji je također 'put' - te u toj stvarnosti sa svom 'puti', 
s cijelim stvorenjem." (DV §50; Dormann, str. 235) 

"Stvaranje je tako dovršeno Utjelovljenjem i od tog trenutka prožeto snagama 
Otkupljenja, snagama koje ispunjavaju čovječanstvo i sve stvorenje." (DV §52,; 
Dormann, str. 245) 

Papa također tvrdi da je Duh Sveti u svakoj molitvi, pa i u onoj koja može biti 
otvoreno protukršćanska: 

"Gdje god se ljudi u svijetu mole, tu je Duh Sveti, živi dah molitve. Lijepo je i 
ljekovito spoznati da je ako se molitva prinosi diljem svijeta, u prošlosti, 
sadašnjosti i budućnosti, jednako raširena nazočnost i djelovanje Duha Svetoga, 
koji 'diše' molitvom u čovjekovu srcu u beskrajnom nizu najrazličitijih situacija i 
okolnosti... Snagom Duha Svetoga molitva postaje sve zreliji izraz novog čovjeka. 



koji tom molitvom sudjeluje u božanskom životu." (DV §65; Dormann, str. 302 - 
303) 


Zaključak: Crkva šutnje 

Papa tvrdi u ovoj enciklici da 

"Drugi vatikanski koncil sadrži baš sve što 'Duh govori crkvama' (usp. Otk 2,29; 

3,6) s obzirom na sadašnju fazu povijesti spasenja" (D V §26; Dormann, str. 137). 

A Koncil je bio prigoda za novu svjesnost u Crkvi, dobro sažetu u ovim riječima: 

"I s radošću sve jasnije uviđamo da je u sklopu djela koje Crkva izvršava u 
povijesti spasenja, utisnutoj u povijest čovječanstva, nazočan i djelatan Duh Sveti 
- on koji dahom božanskog života prožima čovjekovo zemaljsko hodočašće i 
usmjerava sve stvorenje, svu povijest, da zajedno teče svomu konačnom cilju, u 
beskrajni ocean Božjeg bića." (DV §64; Dormann, str. 297 - 298) 

Crkva je shvatila da je staro dvojstvo između nje i svijeta odsad zastarjelo. Sada 
zna da je ona "srce čovječanstva", da "svojim srcem obuima sva ljudska srca" (DV §67; 
Dormann, str. 317). Zato je imperativ ukloniti sve granice i sve što je nekoć dijelilo 
Crkvu od "svijeta". 

To je razlog zbog kojeg papa obdržava šutnju glede uvjeta za članstvo u Crkvi - 
krsta i vjere - ili ih barem nikad izričito ne opisuje. Ako govori o njima usput, onda ih 
pobliže ne određuje niti podsjeća na njihovu nužnost za spasenje. Doista, takvi bi uvjeti 
podrazumijevali nazočnost granica i opet uveli podjele među čovječanstvo. A to više 
nije prihvatljivo, otkako je Crkva "sakrament... ujedinjenja svega ljudskog roda" (DV §64, 
citat Drugog vatikanskog; Dormann, str. 295). 

Uz pomoć ove profinjene šutnje o uvjetima koji su se nekoć zahtijevali za 
pripadnost Crkvi i spasenje. Crkva će "služiti miru ljudi na zemlji” i čak "težiti stvaranju 
civilizacije ljubavi" (DV §64; Dormann, str. 318). Mir bez Isusa Krista i ljubav bez prave 
vjere?! 

Očito, kad je sustavna, ta šutnja navodi Dormanna na tumačenje da, objektivno, 
papa propovijeda sveopće spasenje. Vjeruje li u nj stvarno? Je li ga uopće svjestan? To 
nam se ne čini sasvim izvjesnim. Zapravo, ako papa odabire šutnju o svim uvjetima koji 
"cjepkaju" Katoličku Crkvu i dijele je od svijeta, samim tim ispovijeda sveopće spasenje, 
kao logičan zaključak. Izvan Crkve nema spasenja, da; ali ako više ne bi bilo nikoga 



"izvan Crkve", onda bi svatko bio spašen. 

Možda, da budemo krajnje dobronamjerni, papa ne shvaća jasno zaključke načela 
koja postavlja. U tom slučaju dobro bi mu bilo da čita o. Dormanna, koji te zaključke 
besprijekorno izvodi. Njemačka logičnost. Svakako, što god papa intimno mislio, 
sigurno je da njegova čudna teologija razara vjeru katolika. 


1. Dormann piše da papa ne provodi egzegezu, nego "eizegezu": umjesto da izvuče značenje 
teksta, nameće mu svoje značenje. 

2. U citiranju papinih riječi čudnije ćemo izraze istaknuti kurzivom. 

3. Focije, carigradski patrijarh u 9. st., otac je grčkoga raskola. Naučavao je da Duh Sveti izlazi 
samo od Oca, nasuprot teologiji Zapadne Crkve (od Oca i Sina), ali i Istočne (od Oca po Sinu). 
Focijevo mišljenje službeno se smatra krivovjernim počevši od Firentinskoga koncila. Međutim 
1965. godine papa Pavao VI. poduzeo je korake za ukidanje izopćenja, a 29. lipnja 1995. papa je 
Ivan Pavao II. izjavio da je prijepor o Filioc/ue bio "nesporazum”. (Documentation catholique 
2121, str. 731; Osservatore romano, 7. srpnja 1995. [njemačko izdanje]; Dormann, str. 90.) 

4. Po mišljenju svetog Tome Akvinskog patnja u Bogu samo je metafora da se označe oni učinci 
koje u nama prati patnja. Takva muka međutim ne može stvarno postojati u Bogu. 

5. Čak i Urs von Balthasar, koji se ne ustručava prihvatiti teoriju sveopćeg spasenja, teško 
uspijeva pratiti papu na ovom terenu. U svom komentaru piše da "papa spokojno upotrebljava 
taj izraz [Božja patnja] koji je danas među teolozima prijeporan" (Dormann, str. 185, bilješka 21). 
Sto se "teologa" koji dijele papine ideje tiče, Dormann napominje da odjeci ove gnostičke zablude 
postoje u modernih "teologa" kao što su Jakob Bohme (njemački gnostički mislilac, 1575. - 1624.) 
i Hans Jonas (njemački židovski mislilac, 1903. - 1993.). 

6. DV §37; Dormann, str. 178. U latinskom tekstu se snbtraxit: udaljava se, uzmiče. Stari bi 
katekizam jednostavno rekao: Posljedica je grijeha gubitak milosti. No Drugi vatikanski donio je 
"obogaćenje vjere". 

7. O grijehu se kaže da je "u suprotnosti s nazočnošću Božjeg Duha u stvaranju, a... prije svega u 
suprotnosti s Božjim spasonosnim samopriopćavanjem čovjeku" (DV §13; Dormann, str. 115), ali 
ne postoji jasna tvrdnja da se smrtnim grijehom gubi milost. Jer mogli bismo i za laki grijeh reći 
da je "suprotan Božjem Duhu i milosti". 

8. Efficitur. Glagol je u pasivu: čovjek se podvrgava obraćenju. 

9. Jedinstvo ljudskog roda može u otajstvu Otkupljenja zadobivati novu dimenziju samo ako je 
Otkupljenje sveopće u smislu da su svi ljudi spašeni. Jer ako ga shvaćamo kako to Tradicija čini, 
u smislu da je Otkupljenje svakom čovjeku ponuđeno, onda ono ne stvara jedinstvo među 
ljudskim rodom, nego, naprotiv, dijeli ga nadvoje: na one koji ponudu prihvaćaju i na one koji je 



odbijaju. 

